Title: 1
Author: Rumy Imre

Az Atya, Fiú, Szentlélek nevében! Ámen. 	
Egyetemes Imahét 2013. 1. nap Mik 6:6-8. beszélgetés az úton

1. Móz 11:1-9, megosztottságunk eredete
Zsolt 34:11-18 Isten beszélgetésre hív
Apcsel 2:1-11 a megértés ajándéka
Lk 24:13-25 beszélgetés a feltámadott Jézussal

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen.

Kedves Testvéreim!
Nehezen szólok erről a témáról, Testvéreim! Nehezen, mert óhatatlanul elém tolulnak az elmúlt napokban megélt helyzetek, amelyek sokkal inkább a Bábel tornya alatt tapasztalt valóság mintájára zajlottak, semmint arról a Lélek-csodáról, hogy különböző emberek egymást megértik. 
Hétköznapi veszekedések jutnak eszembe az irodai tisztviselő és a kedves ügyfél között; testvéri perpatvarok, amikor édes testvérek örökségen, atyai birtokon örök haraggal zárkóznak el egymástól. Eszembe jut a temetés, amikor még jó, hogy nem a szertartás alatt, csak az után, egymást szapulták a rokonok. S eszembe jutnak nagy hallgatások, némaságok, mi közöm hozzá csendek, amikor hagyták egymást romlásba futni. 

Nehezen szólok a beszélgetés témájáról, hiszen tudom a módszereket, amelyeket megtanulhatunk, hogy miként maradjunk egymással udvariasak, hogyan őrizzük meg türelmünket – a tisztviselők ezt a módszert tanulhatják, a mosolyt el is várják tőlük. De tartok attól, hogy a lenyelt indulatok, az elhallgatott vélemények otthon buggyannak ki belőlük, vagy otthon már nem marad erő a beszélgetésre, csak a hallgatásra, az elvonulásra, a tévé zajára. 

Nehezen szólok erről a témáról, mert biztatni szívesen biztatnék sokakat a beszélgetésre, egymás meghallgatására – hiszen a Házas Hétvége mozgalomban ezt gyakoroljuk, és sok jó tapasztaltunk is van ezzel kapcsolatban. De tudom, a felolvasott igék is arról győznek meg, hogy a beszélgetés, az egy úton lévők beszélgetése is, egyedül Isten ajándéka. A 34. zsoltár, a Szentlélek kitöltésének története, és az evangéliumi szakasz is arról győz meg, hogy a beszéd Isten ajándéka. A megértés Isten ajándéka. Hogy egyedül Ő tud bennünk a másik iránti figyelmet, értelmet, odafigyelést kezdeményezni. 

Ezért ahelyett, hogy erről a témáról beszélnék, csak azt mondom, legyen ez imádságunk témája. Hogy mellénk is szegődjék oda Jézus, amint az emmausi tanítványok mellé, és formálja át a mi szívünket is. Legyen imádságunk témája, hogy amint az apostolokat szólásra késztette a Lélek, ugyanúgy késztessen minket is megszólalni, amikor szavunk épít, amikor közösséget formálunk azzal. És gondoljanak az imádság közben azokra, akik most eszükbe jutnak, akik a környezetükben nem értenek szót egymással. Szülőkre és gyermekeikre, testvérekre, hitben testvérekre, házaspárokra és volt barátokra, és kérjék a megértés ajándékát, a Lélek ajándékát. Testvéreim, ne elégedjenek meg azzal, hogy most ezen az estén imádkozunk: könyörögjünk azért a Lélekért, aki megérteti magát az emberi szóban is!

S még egy gondolatot engedjenek meg Testvéreim! Amikor azt a témát kaptuk, hogy beszélgetés az úton, akkor nem elsősorban az egymással való beszélgetésünkre akarták felhívni a figyelmet. Sokkal inkább arról a csodáról kell ma szólnunk, hogy Isten szóba áll velünk. Arról a csodáról kell ma szólnunk, hogy Jézus odaszegődik az emmausi tanítványok mellé, hogy a Lélek kiárad a bezárkózó tanítványokra. Arról a csodáról kell szólnunk, hogy Isten nem hallgat mellettünk, nem húzódik el mellőlünk, hanem szól. Újra és újra megszólít. A Bábeli torony történetének nem az a legsötétebb szakasza, amikor az emberek nem értik meg egymást, hanem az, amikor Isten önmagához beszél. Amikor az embert magában hagyja. S amikor magára hagyja az embert, annak az a következménye, hogy a népek, a csoportok, a generációk, a házaspárok és a testvérek nem értik meg egymást. 
Amikor Isten megszólít, amikor mellénk szegődik, és szól hozzánk, akkor nem kell tanítani arra, hogyan értjük meg egymást, akkor Isten tanít a megértésre. 

Kedves Testvéreim! Ezért ezt a csodát – amely ma még a miénk - , hogy ezekben az utolsó időkben a Fiú, Jézus által szól hozzánk az Isten, ezt a csodát, hogy a Lélek megnyitja értelmünket, hogy értsük az igehirdetést, ezt a csodát ragadjuk meg, nagy ajándéknak tartsuk, és erről egymás közti kapcsolatainkban se feledkezzünk meg. Amikor valakivel nem tudunk szót érteni, akkor kérjük Istent, könyörögjünk azért az ajándékért, hogy a Lélek velünk szóba álljon, minket megint az Atyához térítsen Jézus Krisztusért. Ámen.